**ΔΕΛΤΙΟ ΤΥΠΟΥ ΓΙΑ ΣΥΜΜΕΤΟΧΗ ΠΔΕΘ ΣΕ ΔΙΑΚΡΑΤΙΚΗ ΣΥΝΑΝΤΗΣΗ**

**Η Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Θεσσαλίας** (Π.Δ.Ε.Θ.) στο πλαίσιο του Ευρωπαϊκού προγράμματος **NNN-NETnotNEET** που αφορά στα άτομα που απέχουν από τα συστήματα εκπαίδευσης, κατάρτισης και απασχόλησης (Νeets) συμμετείχε **για** **πρώτη φορά σε συνάντηση εργασίας των εταίρων και στο Διακρατικό Εργαστήριο που πραγματοποιήθηκε στο Βουκουρέστι της Ρουμανίας από τις 3-4/6/2015**.

Την Π.Δ.Ε.Θ. εκπροσώπησαν η κ. Καφετζοπούλου Όλγα, Προωθήτρια Ευρωπαϊκών Προγραμμάτων της Περιφερειακής Διεύθυνσης Εκπαίδευσης και ο κ. Αναστάσιος Μάτος, υποδιευθυντής του 1ου ΣΔΕ Λάρισας και Συντονιστής της ομάδας των εμπειρογνωμόνων .

Κατά τη διάρκεια της συνάντησης εργασίας των εταίρων, οι Θεσσαλοί συμμετέχοντες παρουσίασαν τα πρώτα στάδια υλοποίησης του προγράμματος στην Ελλάδα και ενημερώθηκαν για την ενδιάμεση αξιολόγηση καθώς και για το χρονοδιάγραμμα των επόμενων ενεργειών.

Στο Διακρατικό Εργαστήριο συμμετείχαν εκπρόσωποι των εταίρων του προγράμματος, Neets από τα συμμετέχοντα κράτη και εκπρόσωποι ενδιαφερόμενων φορέων από τη Ρουμανία. Η ελληνική συμμετοχή παρουσίασε τα αποτελέσματα του 1ου Εργαστηρίου Διαλόγου στη Λάρισα, συμμετείχε στην ανταλλαγή απόψεων για την εξέλιξη του προγράμματος και είχε ενεργό ρόλο στις ομάδες εργασίας που διοργανώθηκαν για τη διερεύνηση θεμάτων όπως: ευέλικτη εκπαίδευση, επαγγελματικός προσανατολισμός και σχολική διαρροή, κοινωνικές δεξιότητες και προσωπική ανάπτυξη κλπ.

Στην ολομέλεια του Διακρατικού Εργαστηρίου, παρουσιάστηκαν από τους διοργανωτές (Association for Lifelong Learning – Romania) προτάσεις επί της αναφερόμενης θεματολογίας των ομάδων εργασίας για την πρόβλεψη και την αντιμετώπιση του φαινομένου της αποχής από τα συστήματα εκπαίδευσης, κατάρτισης και απασχόλησης. Οι Θεσσαλοί συμμετέχοντες στο κλείσιμο της συνεδρίας ευχαρίστησαν τους διοργανωτές και τους εταίρους για την θερμή υποδοχή της Π.Δ.Ε.Θ. στο πρόγραμμα. Επίσης δεσμεύτηκαν για υλοποίηση και αξιοποίηση του προγράμματος με τον καλύτερο δυνατό τρόπο και ενημέρωσαν τους συμμετέχοντες για την υποψηφιότητα της Λάρισας ως Πολιτιστικής Πρωτεύουσας για το 2021 καθώς για την ίδια χρονιά η δεύτερη υποψήφια χώρα είναι η Ρουμανία.

Για περαιτέρω πληροφορίες οι ενδιαφερόμενοι μπορούν να επισκεφθούν την ιστοσελίδα του προγράμματος (**http://www.netnotneet.eu/**), την ιστοσελίδα της ΠΔΕΘ (**http://thess.pde.sch.gr/jm/)** και τη σελίδα στο Facebook (**NET not NEET Greece**).

Ελένη Αναστασοπούλου, Περιφερειακή Διευθύντρια Πρωτοβάθμιας & Δευτεροβάθμιας Εκπαίδευσης Θεσσαλίας